गणेशराम दी गल्ल सुनियै रधिया ने ओह्‌दे बक्खी दिक्खेआ ते कड़ाही लेइयै बज्जरी आनन टुरी गेई। रधिया भाएं बज्जरी ढोआ करदी ही पर उसदा ध्यान जियां कुतै होर गै पासै लग्गे दा हा। सिड़कै दे पारें सुन्दर मकानें-कोठियें दी इक लम्मी रींगा दी जिन्नी रौणक ही, उन्ना गै बे-रौणक हा इस बक्खी दा एह् थाह्‌र जित्थें ओह् कम्म लग्गी दी ही। सवेरे-संञां रधिया दी नजर स्हैबन गै सामनी कोठियें चा इक दी खलकी मंजलै दी बाह‌्‌रली गैलरी पासै मुड़ी जन्दी। उस बेल्लै बी ओह् उस्सै बक्खी दिक्खै करदी ही। होरनें कोठियें दियां गैलरियां बी ऐहियां, पर पता नेईं, रधिया गी उस्सै इक गैलरी कन्ने नेहा के लगाऽ हा !